
A sérelemdíj szabályozása és gyakorlati problémái a Polgári Törvénykönyv első évtizedében

Kulcsszavak: sérelemdíj; bizonyítási teher; reparáció; prevenció; bagatell igények
Dolgozatom témája a sérelemdíj és annak különböző dogmatikai problémái, amelyek a szabályozásának sajátosságából erednek. Különlegessége abban áll, hogy a jogszabály nem rendel bizonyítási kötelezettséget a beállott sérelmekre, illetve azok nagy része nemis bizonyítható, ebből adódóan meglehetősen nagy mérlegelési jogot ad a bíróságok kezébe. Következésképpen megítélésére és mértékére különböző nézőpontok alakultak ki mind a jogalkalmazók, mind a jogtudósok körében, többek között ez volt az oka annak, hogy ez a téma felkeltette az érdeklődésemet. Vitathatatlan továbbá az aktualitása és az előfordulása a mindennapi életben, hiszen a személyiségi jogok a védett érdekek olyan széles körét fedik le, hogy az azok megsértéséből eredő igények rengeteg munkát adnak a bíróságok számára. Kezdve a testi lelki sérelmek okozásától, egészen a sajtóban megjelenő jó hírnév megsértésére alkalmas hírek megjelenéséig vagy a közösségi média platformjaira feltöltött képek jogellenes felhasználásáig.
Dolgozatomban először a sérelemdíj intézményének történeti áttekintését ismertetem, azt követően a hatályos szabályozást, részletesen kitérve annak funkcióira, feltételeire, a kimentés szabályaira és a problémaira adott egyes megoldásokra. A dolgozat végén nagy vonalakban ismertettem néhány európai országra jellemző szabályozási módszert, amelyek közül többől merítettem ihletet saját álláspontom kialakításához.
Célom az volt, hogy sikerüljön mély és átfogó ismereteket szereznem a témában és esetlegesen saját álláspontot is kialakítanom. 



